Μελιτζανοκεφτέδες
Λαχταριστοί μελιτζανοκεφτέδες με φρέσκο βασιλικό, ένας μεζές με γεύση καλοκαιριού.
3 μεγάλες μελιτζάνες φλάσκες, 2 ντομάτες, ξεφλουδισμένες, ξεσποριασμένες, σε ψιλά καρέ, 1 πιπεριά κέρατο, κομμένη σε ψιλά καρέ, 2 σκελίδες σκόρδου, λιωμένες, 2 κουτ. σούπας φύλλα φρέσκου βασιλικού ή δυόσμου, ψιλοκομμένα, ή 1 κουτ. γλυκού ξερός δυόσμος, τριμμένος, 2 κουτ. σούπας ξίδι από λευκό κρασί, 2 κουτ. σούπας φύλλα μαϊντανού, ψιλοκομμένα, 1 αυγό, 200 γρ. φέτα, θρυμματισμένη με το χέρι, 100 - 150 γρ. αλεύρι για όλες τις χρήσεις (μπορεί να χρειαστεί και λίγο παραπάνω) + για το πανάρισμα, 1 κουτ. γλυκού μπέικιν πάουντερ, αλάτι, πιπέρι φρεσκοτριμμένο, ελαιόλαδο για το τηγάνισμα
Για να φτιάξουμε μελιτζανοκεφτέδες καθαρίζουμε τις μελιτζάνες από τη φλούδα, τις κόβουμε κατά μήκος στη μέση και τις βάζουμε σε αλατισμένο νερό για 30 λεπτά.Αυτό το κάνουμε όχι τόσο για να ξεπικρίσουν, όσο για να μη ρουφήξουν πολύ λάδι μετά.Τις ξεπλένουμε, τις πιέζουμε με τα χέρια, ώστε να βγάλουν τα υγρά τους, και τις κόβουμε σε όσο πιο μικρούς κύβους μπορούμε.Μετά πιέζουμε με δύναμη τους κύβους μελιτζάνας μέσα στις παλάμες μας, ώστε να στεγνώσουν καλά.Τους βάζουμε σε ένα μπολ και προσθέτουμε τις ντομάτες, την πιπεριά, τα μυρωδικά, το σκόρδο, το αυγό, το ξίδι, το μπέικιν πάουντερ και αλατοπίπερο και ανακατεύουμε απαλά.Συνεχίζουμε προσθέτοντας το τυρί και στο τέλος το μετρημένο αλεύρι, ανακατεύοντας.Πρέπει το μείγμα να πλάθεται. Αν χρειάζεται, προσθέτουμε λίγο αλεύρι επιπλέον.Βάζουμε σε ένα μεγάλο τηγάνι με βαρύ πάτο 2 δάχτυλα ελαιόλαδο (περίπου 3 εκ.) και το ζεσταίνουμε σε μέτρια προς δυνατή φωτιά.Όταν κάψει, πλάθουμε μέτριους κεφτέδες, τους αλευρώνουμε ελαφρώς και τους τηγανίζουμε και από τις δύο πλευρές μέχρι να ροδίσουν, για περίπου 3 λεπτά από κάθε πλευρά.Tους βγάζουμε από το τηγάνι με μια τρυπητή κουτάλα και τους αφήνουμε να στραγγίξουν πάνω σε χαρτί κουζίνας. Τρώγονται ζεστοί.Συνοδεύουμε με κρύο πουρέ πατάτας με ελαιόλαδο και άνηθο ή χόρτα βραστά.
Λαχανικά,Μελιτζάνες,Ντομάτα,Χορτοφαγικά